
J e g y z ő k ö n y v

Készült Bácsalmás Város Önkormányzata Képviselő-testületének 2015. május 5-én, 14 óra 20 perc kezdettel, Bácsalmáson, a Városháza I. emeleti polgármesteri tárgyalójában megtartott rendkívüli ülésén. 

Jelen vannak:

Tóth Árpád alpolgármester, dr. Bakó Mária Lujza, Csémy László, Légrádi Mária, Márai András, Nagy Gábor és Turcsányi Csaba képviselők (7);

Patocskai Ibolya jegyző, Hortyiné Lapostyán Katalin pénzügyi, beruházási és üzemeltetési megbízott osztályvezető, Farkas Zoltánné szociális és hatósági osztályvezető, Horváth István Attila pénzügyi ügyintéző, Prikidánovics Antal oktatási, fejlesztési és gazdálkodási ügyintéző, Kerényi Tamás beruházási ügyintéző, valamint Matheisz Antalné képviseletében Matheisz János (7);

Jegyzőkönyvvezető: Deák Szabina testületi ügyintéző;

Az ülésről távolmaradt: Németh Balázs polgármester és Schaffer Tünde képviselő (2).

Tóth Árpád alpolgármester a megjelentek köszöntése után az ülést megnyitja. Megállapítja, hogy az ülés összehívása az SZMSZ-ben foglaltak szerint történt, majd megállapítja a határozatképességet, mert a megválasztott 9 főből 7 fő jelen van (78 %). Bejelenti, hogy Németh Balázs polgármester sportbaleset kapcsán nem tud jelen lenni az ülésen. Jegyzőkönyv-hitelesítőknek Csémy László és Márai András képviselőket javasolja kijelölni, majd a javaslatát szavazásra bocsátja. 

A képviselő-testület egyhangúlag (7 igen szavazattal) az alábbi határozatot hozza:

114/2015. (V. 5.) Bácsalmás v. öh.

Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete Csémy László és Márai András képviselőket jelöli ki jegyzőkönyv-hitelesítőknek.

Tóth Árpád alpolgármester a kiegészített meghívóban jelzett napirendet kiegészíteni javasolja Matheisz Antalné közterület-használati engedély kérelmével, melynek megtárgyalását elsőként javasolja, majd a napirend javaslat szerinti elfogadását szavazásra bocsátja.
A képviselő-testület egyhangúlag (7 igen szavazattal) az alábbi határozatot hozza:

115/2015. (V. 5.) Bácsalmás v. öh.

Napirend megállapítása 
Határozat
I.
Bácsalmás Város Önkormányzatának Képviselő-testülete a 2015. május 5-i ülésén a következő napirendi pontokat tárgyalja meg:

1. Matheisz Antalné közterület-használati engedély kérelme (szóbeli előterjesztés)
2. Bácsalmás Város Képviselő-testülete és Szervei Szervezeti és Működési Szabályzatáról szóló 16/2014. (X. 31.) önkormányzati rendelet kiegészítése (1. sz. előterjesztés)
3. „Gyermekszegénység elleni program keretében nyári étkeztetés biztosítása”című pályázat (2. sz. előterjesztés)
4. Kossuth-parkban lévő kandeláberek felújítása (3. sz. előterjesztés)
5. A Bácsalmás, gr. Teleki J. u. 4-8. számú irodaház földgáz-ellátásának biztosítására kiírandó közbeszerzési eljárás lefolytatására közbeszerzési tanácsadó kiválasztása (4. sz. előterjesztés)
II.
Jelen határozat normatív határozat.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző, általa az osztályvezetők

1. napirendi pont

Matheisz Antalné közterület-használati engedély kérelme 

(Szóbeli előterjesztés.)

Tóth Árpád alpolgármester elmondja, hogy Matheisz Antalné egyéni vállalkozó lágyfagylalt árusításhoz kért közterület-használati engedélyt. A kérelmében 1 m2 területet igényel a Bácsalmás, Szent János utca 27. szám alatti Nemzeti Dohánybolt bejárata előtti járdán, ahol a közlekedés a járda keskenysége miatt jelenleg is balesetveszélyes, hozzáteszi, hogy a Pénzügyi és Fejlesztési Bizottság elutasította a kérelmet és személy szerint, szintén nem javasolja megadni a közterület-használati engedélyt, más megoldást kell találni. A kerékpárral és gyalog közlekedők számára problémát jelentene, ha a fagylaltgép a járdán lenne, a falsíkban való elhelyezést tudja javasolni, vagy az üzletből egy kisablak nyitását esetleg a kapualjból történő árusítást, így nem zavarna senkit.

Dr. Bakó Mária Lujza képviselő elmondja, hogy nem javasolja megadni az engedélyt, mert balesetveszélyesnek tartja, a bicikliút keskeny, a járdából alakították ki. Hozzáteszi, hogy azon az oldalon eddig semmilyen kipakolós árusítás nem volt, ez maradjon így a továbbiakban is. Maximálisan támogatja azt a megoldást, hogy a kapualjba, a falsíkon belülre kerüljön a fagylaltgép.

Tóth Árpád alpolgármester érdeklődik, hogy most már nem probléma a fólia levétele a dohányboltról?

Matheisz János, Matheisz Antalné képviselője azt válaszolja, hogy probléma, nincs még leírva sehol sem, a vonatkozó jogszabály nem módosult.

Tóth Árpád alpolgármester kérdezi, hogy ablakon történő árusításra van lehetőség egyáltalán?

Matheisz János, Matheisz Antalné képviselője azt válaszolja, hogy egyrészt csak bizonyos esetekben van rá lehetőség, de ha még ezt meg is lehetne tenni, az egészet fel kellene bontani, ami fizikailag képtelenség.

Nagy Gábor képviselő érdeklődik, hogy van-e paraméter vagy kifejezett előírás arra vonatkozóan, hogy mi számít szűknek és mi nem? Hozzáteszi, hogy van ott egyébként egy parkoló is.

Dr. Bakó Mária Lujza képviselő kijelenti, hogy az esetben tudják támogatni a kérelmet, hogy a falsíkon belül vagy kapualjban helyeznék el a fagylaltgépet.

Tóth Árpád alpolgármester elmondja, hogy az, hogy van ott egy parkoló az nem megoldás.

Matheisz János, Matheisz Antalné képviselője kijelenti, hogy a kapualjból nem tudja megoldani az árusítást, mert nem olyan mély a kapualj, egyébként sem járul hozzá a bérbeadó, mert ott van a lakásrésze. A falsíkon belülre tudják tenni, de nem teljesen, mert 46 cm a beugró, az ajtó nem a falsíkban van, hanem 45 cm-rel beljebb, a gép pedig 50 cm, ezért 10 cm-rel lógna ki.

Tóth Árpád alpolgármester megjegyzi, hogy ha fagylaltárusítás történik, akkor nyílván meg is állnak majd ott.

Matheisz János, Matheisz Antalné képviselője elmondja, hogy most is megállnak beszélgetni és most is történik ott sok minden, függetlenül ettől.

Nagy Gábor képviselő kijelenti, hogy ha 10 cm-ről van szó, rendelet sem szabályozza azt, hogy mi számít szűk járdának és mi nem, akkor személy szerint nem találja balesetveszélyesnek.

Turcsányi Csaba képviselő kérdezi, hogy milyen széles az ajtó?

Matheisz János, Matheisz Antalné képviselője azt válaszolja, hogy 140 cm.

Turcsányi Csaba képviselő megjegyzi, hogy akkor annak a felét elveszi a gép.

Matheisz János, Matheisz Antalné képviselője kijelenti, hogy pontosan így van.

Turcsányi Csaba képviselő kérdezi, hogy hogyan lehet hozzáférni, tehát a fagylaltgép kezelője hol áll, a gép mellett vagy mögötte?

Matheisz János, Matheisz Antalné képviselője azt válaszolja, hogy mellette áll.

Turcsányi Csaba képviselő kijelenti, hogy akkor gyakorlatilag a kezelő beáll a közlekedő vonalba, addig nem jut be senki?

Matheisz János, Matheisz Antalné képviselője azt elmondja, hogy akkor addig nem jut be senki, de azért nem percenkét vásárolnak fagylaltot, egyként is 150 vevő van egész nap, 24 órában, lehet, hogy egy kicsit kellemetlen, de azt gondolja, hogy ki tudják egymást kerülni.

Tóth Árpád alpolgármester megjegyzi, hogy 10 cm-t reklámtábla is kilóghat.

Tóth Árpád alpolgármester elmondja, hogy hatáskör hiányában a képviselő-testület nem hoz határozatot.

Matheisz János elköszön, majd elhagyja az üléstermet.

2. napirendi pont

Bácsalmás Város Képviselő-testülete és Szervei Szervezeti és Működési Szabályzatáról szóló 16/2014. (X. 31.) önkormányzati rendelet kiegészítése 

(A 1. sz. előterjesztés a jegyzőkönyv melléklete.)

Tóth Árpád alpolgármester ismerteti az előterjesztés lényegét, majd – kérdés, észrevétel nem lévén – a rendelet előterjesztés szerinti módosítását szavazásra bocsátja.

A képviselő-testület egyhangúlag (7 igen szavazattal) az alábbi rendeletet alkotja:

Bácsalmás Város Önkormányzata Képviselő-testületének 

10/2015. (V. 8.) önkormányzati rendelete

Bácsalmás Város Képviselő-testülete és Szervei Szervezeti és Működési Szabályzatáról szóló 16/2014. (X. 31.) önkormányzati rendeletének módosításáról

A 10/2015. (V. 8.) önkormányzati rendelet teljes szövegét és mellékleteit a jelen nyílt ülési jegyzőkönyv 1. melléklete tartalmazza.

3. napirendi pont

„Gyermekszegénység elleni program keretében nyári étkeztetés biztosítása”című pályázat 

(A 2. sz. előterjesztés a jegyzőkönyv melléklete.)

Tóth Árpád alpolgármester ismerteti az előterjesztés lényegét, 

Dr. Bakó Mária Lujza képviselő érdeklődik, hogy jelent valamilyen előnyt a pályázatnál az, ha az Alapszolgáltatási Központ valamilyen programot biztosít a gyerekeknek?

Farkas Zoltánné osztályvezető azt válaszolja, hogy előnyt jelent, a támogatási pályázat 34 % -át a pályázati felhívásban garantálják, tehát ha szabályos a pályázat, biztosan számíthatnak rá. Eddig mindig megkapták a teljes összeget, amire pályáztak. Könnyítettek a pályázati előírásban a feltételeken, viszont ha vannak vállalások, melyek nem kötelező vállalások, az előnyt jelenthet az elbírálásnál, illetve előnyt jelenthet az is, ha saját forrásból plusz gyermekek étkeztetését vállalják. 

Tóth Árpád alpolgármester– további hozzászólás, kérdés, észrevétel nem lévén – az előterjesztés határozati javaslatának az elfogadását szavazásra bocsátja.

A képviselő-testület egyhangúlag (7 igen szavazattal) az alábbi határozatot hozza:

116/2015. (V. 5.) Bácsalmás v. öh.

„Gyermekszegénység elleni program keretében 

nyári étkeztetés biztosítása”című pályázat
Határozat
1.
Bácsalmás Városi Önkormányzatának Képviselő-testülete ( a továbbikaban: képviselő-testület)  pályázatatot nyújt be az emberi erőforrások minisztere által meghirdetett Gyermekszegénység elleni program keretében nyári étkeztetés biztosítása támogatására című pályázati felhívásra.

2.
A Képviselő-testület a rászoruló gyermekek nyári étkeztetését 2015. június 22-től 2015. augusztus 28-ig biztosítja. 

3.
A Képviselő-testület pályázatában vállalja, hogy 

a) 
az étkeztetéshez kapcsolódóan szabadidős programokat szervez a gyermekek számára,

b) 
23 gyermeket saját forrásból részesít nyári étkeztetésben, melyhez  495.880, Ft-ot biztosít 

a 2015. évi költségvetés tartaléka terhére. 

Határidő:
azonnal, ill. folyamatos

Felelős  :
Németh Balázs polgármester 

Operatív felelős:
Farkas Zoltánné szociális és hatósági osztályvezető

és Hortyiné Lapostyán Katalin mb. PBÜ vezető

A határozatról értesül: 

- kivonattal:
1. Németh Balázs polgármester 

2. Patocskai Ibolya jegyző

3. Farkas Zoltánné szociális és hatósági osztályvezető

4. Hortyiné Lapostyán Katalin mb. PBÜ osztályvezető 

5. Bárócz Tímea Alapszolgáltatási Központ intézményvezetője

6. Allaga Gézáné Gyermekjóléti Szolgálat szakmai vezetője

4. napirendi pont

Kossuth-parkban lévő kandeláberek felújítása 

(A 3. sz. előterjesztés a jegyzőkönyv melléklete.)
Tóth Árpád alpolgármester ismerteti az előterjesztés lényegét.

Dr. Bakó Mária Lujza képviselő kérdezi, hogy miért 5 méter magas a lámpaoszlop? Nem lenne célszerű 4,5 méteresre lecserélni, hogy a lombkorona alá érjen a világítás?

Kerényi Tamás beruházási ügyintéző azt válaszolja, hogy a mostaniak is közel 5 méter magasak, a felhelyezendő lámpatestek fényterítése más lesz, teljesen zárt lesz a kialakítása és csak lefelé fog fényt osztani, így a kisebb lesz a fényszennyezés is a parkban.

Tóth Árpád alpolgármester – további hozzászólás, kérdés, észrevétel nem lévén – az előterjesztés határozati javaslatának az elfogadását szavazásra bocsátja.

A képviselő-testület egyhangúlag (7 igen szavazattal) az alábbi határozatot hozza:

117/2015. (V. 5.) Bácsalmás v. öh.

Közvilágítás korszerűsítés, Kossuth-parkban lévő

kandeláberek felújítása 
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület) úgy dönt, hogy a Bácsalmás, Kossuth park közvilágítását biztosító kandelábereket felújítja.

A felújításra bruttó 1.025.000,-Ft összeget biztosít a 2015. évi költségvetés tartaléka terhére.

2.
A Képviselő-testület felhatalmazza Németh Balázs polgármestert a kandeláberek felújításával kapcsolatos vállalkozói szerződés legkedvezőbb ajánlattevővel történő megkötésére a vonatkozó előirányzat összegéig.

Határidő: azonnal

Felelős: Németh Balázs polgármester

Operatív felelős: Kerényi Tamás beruházási ügyintéző

A határozatról értesül: 

- kivonattal:
1. Németh Balázs polgármester



2. Patocskai Ibolya jegyző



3. Kerényi Tamás beruházási ügyintéző

5. napirendi pont

A Bácsalmás, gr. Teleki J. u. 4-8. számú irodaház földgáz-ellátásának biztosítására kiírandó közbeszerzési eljárás lefolytatására közbeszerzési tanácsadó kiválasztása 

(A 4. sz. előterjesztés a jegyzőkönyv melléklete.)
Patocskai Ibolya jegyző ismerteti az előterjesztés lényegét.

Tóth Árpád alpolgármester – hozzászólás, észrevétel nem lévén – az előterjesztés határozati javaslatának az elfogadását szavazásra bocsátja.

A képviselő-testület egyhangúlag (7 igen szavazattal) az alábbi határozatot hozza:

118/2015. (V. 5.) Bácsalmás v. öh.

A Bácsalmás, Gróf Teleki József utca 4.-8. számú 

Irodaház földgáz ellátásának biztosítására kiírandó 

közbeszerzési eljárás lefolytatására 

közbeszerzési tanácsadó kiválasztása
Határozat
1.
Bácsalmás Város Önkormányzatának Képviselő-testülete úgy határoz, hogy a Bácsalmás, Gróf Teleki József utca 4.-8. számú Irodaház földgáz ellátásának becsült értéke alapján a földgáz-kereskedelmi szerződés új szolgáltatóval történő megkötése érdekében közbeszerzési eljárás lefolytatása szükséges, amelyhez hivatásos közbeszerzési tanácsadót kell igénybe venni.

2.
A Képviselő-testület a földgáz-kereskedelmi szerződés megkötésével kapcsolatos Közbeszerzési tevékenységek ellátásával - legkedvezőbb árajánlatára tekintettel – a SZTÉMI Építész Iroda Kft.-t bízza meg 350. 000.- Ft+ ÁFA összegben. A Képviselő-testület felhatalmazza a polgármestert a közbeszerzési tevékenységek ellátása érdekében megkötendő megbízási szerződés aláírására.
Határidő: azonnal

Felelős: Németh Balázs polgármester 

Operatív felelős: dr. Párczen Zoltán igazgatási és jogi előadó

A határozatról értesül: 

- kivonattal:
1. Németh Balázs polgármester 



2. Patocskai Ibolya jegyző

3. Hortyiné Lapostyán Katalin mb. PBÜ osztályvezető


4. dr. Párczen Zoltán igazgatási és jogi ügyintéző

Tóth Árpád alpolgármester – több napirendi pont nem lévén – megköszöni a részvételt, és az ülést 15 óra 14 perckor berekeszti.

K. m. f.


Németh Balázs polgármester távollétében:


Tóth Árpád
Patocskai Ibolya


alpolgármester
jegyző


Csémy László
Márai András


képviselők, jegyzőkönyv-hitelesítők

1. melléklet a Bácsalmás Város Önkormányzatának Képviselő-testülete 11/2015. számú, 

2015. május 5-én megtartott nyílt ülésének jegyzőkönyvéhez
Bácsalmás Város Önkormányzata Képviselő-testületének 

10/2015. (V. 8.) önkormányzati rendelete

Bácsalmás Város Képviselő-testülete és Szervei Szervezeti és Működési Szabályzatáról szóló 16/2014. (X. 31.) önkormányzati rendeletének módosításáról

Bácsalmás Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörben, az Alaptörvény 32. cikk (1) bekezdés d) pontjában meghatározott feladatkörben eljárva a következőket rendeli el: 

1. §

A Bácsalmás Város Képviselő-testülete és Szervei Szervezeti és Működési Szabályzatáról szóló 16/2014. (X. 31.) önkormányzati rendelet (a továbbiakban: R.) 72. §-a a következő b) ponttal egészül ki:

(Az SZMSZ részét képező mellékletek:)

„b) 2. melléklet Bácsalmás Város Önkormányzata alaptevékenységének kormányzati funkciók szerinti és államháztartási szakágazati rend szerinti besorolásáról”

2. §

A R. az 1. melléklet szerinti 2. melléklettel egészül ki.

3. §

Ez a rendelet a kihirdetését követő napon lép hatályba.


Németh Balázs
Patocskai Ibolya


polgármester 
jegyző 

Záradék:

Megalkotta Bácsalmás Város Önkormányzatának Képviselő-testülete a 2015. május 5-én tartott ülésén.

Kihirdetve: a Bácsalmási Közös Önkormányzati Hivatal tájékoztató tábláján, 

2015. május 8-án.



Patocskai Ibolya



jegyző

1. melléklet a 10/2015. (V. 8.) önkormányzati rendelethez

„2. melléklet a 16/2014. (X. 31.) önkormányzati rendelethez
Bácsalmás Város Önkormányzata alaptevékenységének kormányzati funkciók szerinti és államháztartási szakágazati rend szerinti besorolása
1. Bácsalmás Város Önkormányzata alaptevékenységének kormányzati funkciók szerinti besorolása:

011130 Önkormányzatok és Önkormányzati hivatalok jogalkotó és általános igazgatási tevékenysége

013210 Átfogó tervezési és statisztikai szolgáltatások

013320 Köztemető fenntartás és működtetés

013350 Önkormányzati vagyonnal való gazdálkodással kapcsolatos feladatok

016010 Országgyűlési, önkormányzati és európai parlamenti képviselő választásokhoz kapcsolódó tevékenység

016020 Országos és helyi népszavazással kapcsolatos tevékenységek

016080 Kiemelt állami és önkormányzati rendezvények

045120 Út és útpályaépítés

052020 Szennyvíz gyűjtése, tisztítása, elhelyezése

061020 Lakóépület építése

064010 Közvilágítás

066010 Zöldterület kezelése

066020 Város és községgazdálkodás egyéb szolgáltatások

081041 Versenysport és utánpótlás-nevelési tevékenység és támogatása

081045 Szabadidősport (rekreációs sport) tevékenység és támogatása

081061 Szabadidőpark, fürdő és strandszolgáltatás

096020 Iskolai intézményi étkeztetés

107060 egyéb szociális pénzbeli és természetbeni ellátások, támogatások

041231 rövid távú közfoglalkoztatás
041232 start közmunkaprogram téli közfoglalkoztatás
041233 hosszabb időtartamú közfoglalkoztatás
081071 üdülői szálláshely szolgáltatás

2. Bácsalmás Város Önkormányzata államháztartási szakágazati rend szerinti besorolása:

841105 Helyi önkormányzatok és társulások igazgatási tevékenysége”
